CELEX: 52017PC0664
Language: lt
Date: 2017-11-15 00:00:00
Title: Rekomendacija TARYBOS SPRENDIMAS kuriuo Komisija įgaliojama pradėti derybas su Šveicarijos Konfederacija dėl dalinio Europos bendrijos ir Šveicarijos Konfederacijos susitarimo dėl krovinių ir keleivių vežimo geležinkeliu ir keliais pakeitimo siekiant suteikti Šveicarijos Konfederacijai galimybes dalyvauti Europos Sąjungos geležinkelių agentūros darbe

EUROPOS KOMISIJA
            Briuselis, 2017 11 15
            COM(2017) 664 final
            Rekomendacija
            TARYBOS SPRENDIMAS
            kuriuo Komisija įgaliojama pradėti derybas su Šveicarijos Konfederacija dėl dalinio Europos bendrijos ir Šveicarijos Konfederacijos susitarimo dėl krovinių ir keleivių vežimo geležinkeliu ir keliais pakeitimo siekiant suteikti Šveicarijos Konfederacijai galimybes dalyvauti Europos Sąjungos geležinkelių agentūros darbe 
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Remiantis 2016 m. gegužės 11 d. Europos Parlamento ir Tarybos reglamento (ES) 2016/796 dėl Europos Sąjungos geležinkelių agentūros ir kuriuo panaikinamas Reglamentas (EB) Nr. 881/2004
                     1
                   75 straipsnio 1 dalimi, Europos Sąjungos geležinkelių agentūros (toliau – Agentūra) darbe gali dalyvauti trečiosios valstybės, visų pirma valstybės, kurios su Sąjunga yra sudariusios susitarimus, pagal kuriuos atitinkamos valstybės Reglamento (ES) 2016/796 taikymo srityje (visų pirma geležinkelių saugos ir geležinkelių sąveikos) yra priėmusios ir taiko Sąjungos teisę ar lygiavertes nacionalines priemones, laikantis SESV 218 straipsnyje nustatytos procedūros.
               
               
                  1999 m. birželio 21 d. Europos bendrijos ir Šveicarijos Konfederacijos susitarime dėl krovinių ir keleivių vežimo geležinkeliu ir keliais (toliau – Sausumos transporto susitarimas) numatyta suderinta transporto politika kelių, geležinkelių ir mišriojo vežimo srityse.  
               
               
                  Daugelį metų buvo vykdomas vis aktyvesnis konstruktyvus bendradarbiavimas su Šveicarijos Konfederacija. Dėl geografinės padėties ir pagrindinės tranzito valstybės vaidmens Šveicarijos Konfederacija yra svarbi partnerė siekiant sukurti saugią ir sąveikią geležinkelių erdvę Europoje. 
               
               
                  Jungtinio komiteto sprendimu Nr. 1/2013
                     2
                   Šveicarijos Konfederacija įsipareigojo taikyti teisines nuostatas, lygiavertes atitinkamam geležinkelių sąveikos ir saugos srities acquis. Tokias teisines nuostatas Šveicarijos Konfederacija priėmė ir veiksmingai taikė. Šveicarijos Konfederacija dalyvauja Sąveikos ir saugos komiteto, įsteigto 2016 m. gegužės 11 d. Europos Parlamento ir Tarybos direktyva (ES) 2016/797 dėl geležinkelių sistemos sąveikos Europos Sąjungoje (nauja redakcija)
                     3
                  , posėdžiuose stebėtojos teisėmis. Šveicarijos ekspertai dalyvavo Europos Sąjungos geležinkelių agentūros (Agentūros) techniniuose posėdžiuose stebėtojų teisėmis. 
               
               
                  Laikoma, kad abiem šalims naudinga toliau stiprinti dabartinį konstruktyvų Sąjungos ir Šveicarijos Konfederacijos bendradarbiavimą siekiant saugios ir sąveikios geležinkelių erdvės ir norint užtikrinti, kad Šveicarijos Konfederacija toliau teiktų ekspertinių žinių sąveikos ir saugos klausimais. 
               
               
                  Todėl iš esmės tikslinga leisti Šveicarijos Konfederacijai dalyvauti Agentūros darbe. Šveicarijos Konfederacija paprašė tokio leidimo 2013 m.
               
               
                  Šveicarijos Konfederacijos išsamios dalyvavimo Agentūros darbe taisyklės turi būti nustatytos susitarimuose, kuriuos turėtų sudaryti Agentūra ir Šveicarijos Konfederacija. Šiuos susitarimus turi pasirašyti Agentūra, gavusi Komisijos ir valdybos pritarimą, kaip nurodyta Reglamento (ES) 2016/796 75 straipsnio 2 dalyje.
               
               
                  Sudarydama šiuos susitarimus, Agentūra veikia remdamasi atitinkamomis susijusios valstybės ir Sąjungos susitarimo, minimo Reglamento (ES) 2016/796 75 straipsnio 1 dalyje, nuostatomis. Šveicarijos Konfederacijos atveju šis susitarimas – Sausumos transporto susitarimas. 
               
               
                  Tačiau šiuo metu Sausumos transporto susitarime nėra su šiuo klausimu susijusios nuostatos. Todėl siūloma į Sausumos transporto susitarimo III antraštinę dalį įterpti naują straipsnį, į kurį būtų įtrauktos su tarptautiniu geležinkelių transportu susijusios nuostatos – jomis būtų numatytas galimas Šveicarijos Konfederacijos dalyvavimas Agentūros darbe.
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Ši rekomendacija iš esmės visapusiškai atitinka bendrą transporto politiką, visų pirma bendrą geležinkelių politiką. Ja Šveicarijos Konfederacijai suteikiamos galimybės dalyvauti Agentūros darbe remiantis Reglamento (ES) 2016/796 nuostatomis. Šveicarijos teritoriją kerta svarbūs geležinkelio koridoriai, o jos geležinkelių sektorius yra gerai išvystytas, konkurencingas ir glaudžiai integruotas į Europos geležinkelių erdvę.
               
            
            
               •Suderinamumas su kitomis Sąjungos politikos sritimis
            
            
               
                  Rekomendacija atitinka Sąjungos išorės politiką. Šveicarijos Konfederacijos ir Sąjungos santykiai grindžiami 1999 m. sudarytais susitarimais, vienas kurių – Sausumos transporto susitarimas. Sausumos transporto susitarimo tikslas – liberalizuoti Susitariančiųjų Šalių galimybes naudotis vienai kitos transporto rinka vežant keleivius ir prekes keliais ir geležinkeliais, taip pat nustatyti suderintos transporto politikos pagrindą. 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Teisinis pagrindas – Sutarties dėl Europos Sąjungos veikimo 218 straipsnis. Jame nustatoma procedūrų, taikomų Sąjungos ir trečiųjų valstybių deryboms dėl susitarimų ir jų sudarymui, sistema.
               
            
         
         
            
               •Proporcingumas
            
            
               
                  Šioje rekomendacijoje siūloma, kad Taryba įgaliotų Komisiją pradėti derybas su Šveicarijos Konfederacija dėl susitarimo, kuriuo iš dalies keičiamas 1999 m. birželio 21 d. Sausumos transporto susitarimas. Kadangi pagrindinės šio susitarimo nuostatos gali būti iš dalies keičiamos tik kitu dvišaliu abiejų susitariančiųjų šalių susitarimu, siūloma priemonė yra proporcinga.
               
            
            
               •Pasirinkta priemonė
            
            
               
                  Sutarties dėl Europos Sąjungos veikimo 218 straipsnio 3 dalyje numatyta, kad Komisija turi teikti rekomendacijas Tarybai, o ši – priimti sprendimą, kuriuo įgalioja pradėti derybas.
               
            
            
               3.POVEIKIS BIUDŽETUI
            
            
               
                  Nenumatoma, kad ši rekomendacija, kuria Komisija įgaliojama pradėti derybas su Šveicarija, darytų tiesioginį poveikį biudžetui. Būsimi Agentūros ir Šveicarijos Konfederacijos susitarimai bus sudaryti remiantis Reglamento (ES) 2016/796 75 straipsniu, juose bus nustatytos išsamios Šveicarijos Konfederacijos dalyvavimo Agentūros darbe taisyklės, visų pirma tokio dalyvavimo pobūdis ir mastas. Į šiuos susitarimus turi būti įtraukiamos nuostatos dėl finansinių įnašų ir darbuotojų.
               
            
            
               4.KITI ELEMENTAI
            
            
               •Išsamus konkrečių šio pasiūlymo nuostatų paaiškinimas
            
            
               
                  1 straipsnyje Komisija įgaliojama vesti derybas su Šveicarijos Konfederacija dėl dalinio Sausumos transporto susitarimo pakeitimo, kad jame būtų nustatytas būsimo Šveicarijos Konfederacijos dalyvavimo Agentūros darbe pagrindas.
               
               
                  2 straipsnyje minimi derybiniai nurodymai, pateikiami šios rekomendacijos priede.
               
            
            
               Rekomendacija
            
            
               TARYBOS SPRENDIMAS
            
            
               kuriuo Komisija įgaliojama pradėti derybas su Šveicarijos Konfederacija dėl dalinio Europos bendrijos ir Šveicarijos Konfederacijos susitarimo dėl krovinių ir keleivių vežimo geležinkeliu ir keliais pakeitimo siekiant suteikti Šveicarijos Konfederacijai galimybes dalyvauti Europos Sąjungos geležinkelių agentūros darbe 
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 218 straipsnio 3 ir 4 dalis,
            
            
               atsižvelgdama į Europos Komisijos rekomendaciją,
            
            
               kadangi: 
            
            
               (1)1999 m. birželio 21 d. Europos bendrijos ir Šveicarijos Konfederacijos susitarime dėl krovinių ir keleivių vežimo geležinkeliu ir keliais (toliau – Sausumos transporto susitarimas) numatyta suderinta transporto politika kelių, geležinkelių ir mišriojo vežimo srityse; 
            
            
               (2)daugelį metų buvo vykdomas vis aktyvesnis konstruktyvus bendradarbiavimas su Šveicarijos Konfederacija. Šveicarijos Konfederacija priėmė ir veiksmingai taikė teisines nuostatas, lygiavertes atitinkamam geležinkelių sąveikos ir saugos srities acquis. Šveicarijos Konfederacija dalyvauja Sąveikos ir saugos komiteto, įsteigto 2016 m. gegužės 11 d. Europos Parlamento ir Tarybos direktyva (ES) 2016/797 dėl geležinkelių sistemos sąveikos Europos Sąjungoje (nauja redakcija), posėdžiuose stebėtojos teisėmis. Šveicarijos ekspertai dalyvavo Europos Sąjungos geležinkelių agentūros (Agentūros) techniniuose posėdžiuose stebėtojų teisėmis. Laikoma, kad abiem šalims naudinga toliau stiprinti Sąjungos ir Šveicarijos Konfederacijos bendradarbiavimą siekiant saugios ir sąveikios geležinkelių erdvės ir norint užtikrinti, kad Šveicarijos Konfederacija toliau teiktų ekspertinių žinių sąveikos ir saugos klausimais;
            
            
               (3)todėl turėtų būti pradėtos derybos dėl susitarimo su Šveicarijos Konfederacija, kuriuo iš dalies būtų keičiamas Sausumos transporto susitarimas siekiant suteikti Šveicarijos Konfederacijai galimybes dalyvauti Agentūros darbe, sudarymo,
            
         
         
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Komisija įgaliojama Sąjungos vardu vesti derybas su Šveicarijos Konfederacija  dėl susitarimo, kuriuo iš dalies keičiamas 1999 m. birželio 21 d. Europos bendrijos ir Šveicarijos Konfederacijos susitarimas dėl krovinių ir keleivių vežimo geležinkeliu ir keliais siekiant suteikti Šveicarijos Konfederacijai galimybes dalyvauti Europos Sąjungos geležinkelių agentūros darbe.
            
            
               2 straipsnis
            
            
               Derybiniai nurodymai išdėstyti priede.
            
            
               3 straipsnis
            
            
               Šis sprendimas skirtas Komisijai.
            
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL L 138, 2016 5 26, p. 1.
               
               
                  
                     (2)
                  OL L 352, 2013 12 24, p. 79.
               
               
                  
                     (3)
                  OL L 138, 2016 5 26, p. 44.
               
            
      
    ---documentbreak--- 
      
         
               EUROPOS KOMISIJA
            Briuselis, 2017 11 15
            COM(2017) 664 final
            PRIEDAI
            Rekomendacijos dėlTARYBOS SPRENDIMOkuriuo Komisija įgaliojama pradėti derybas su Šveicarijos Konfederacija dėl dalinio Europos bendrijos ir Šveicarijos Konfederacijos susitarimo dėl krovinių ir keleivių vežimo geležinkeliu ir keliais pakeitimo siekiant suteikti Šveicarijos Konfederacijai galimybes dalyvauti Europos Sąjungos geležinkelių agentūros darbe
            
               
         
         
            
               PRIEDAI
            
            
               prie
            
            
            
            
               Derybiniai nurodymai dėl susitarimo su Šveicarijos Konfederacija,
                  kuriuo iš dalies keičiamas Europos bendrijos ir Šveicarijos Konfederacijos susitarimas dėl krovinių ir keleivių vežimo geležinkeliu ir keliais 
                  siekiant suteikti Šveicarijos Konfederacijai galimybes dalyvauti Europos Sąjungos geležinkelių agentūros darbe
            
            
            
               1999 m. birželio 21 d. Europos bendrijos ir Šveicarijos Konfederacijos susitarimas dėl krovinių ir keleivių vežimo geležinkeliu ir keliais turėtų būti iš dalies pakeistas, kad Šveicarijos Konfederacija galėtų dalyvauti Europos Sąjungos geležinkelių agentūros (toliau – Agentūra) darbe, tačiau be balsavimo teisės ir pagal susitarimus, kurie bus sudaryti su Agentūra pagal Reglamento (ES) 2016/796 75 straipsnio 2 dalį
                  1
               .
            
         
         
            
                  
                     (1)
                  OL L 138, 2016 5 26, p. 1.